Flestir sem starfa í stjórnmálum gera það til að hafa áhrif og til að öðlast áhrif þá þarf að fá kjósendur á sitt band í kosningum og til að greiða manni atkvæði sitt . Atkvæðum þessum er síðan umbreytt í vald og með valdinu fá stjórnmálamenn tækifæri til að framkvæma hugmyndir sínar og stefnur . Alls voru kjörnir 502 sveitarstjórnarmenn á landinu öllu í síðustu sveitarstjórnarkosningum , um 40% þeirra voru kjörnir af listum Samtryggingarflokkanna ásamt viðhengjum , en 60% voru kjörnir af öðrum listum eða sjálfkjörnir . Skipan í stjórn Sambands íslenskra sveitarfélaga er einmitt skýrasta dæmið um það hve ólýðræðisleg vinnubrögðin eru þar á bæ . Við val á ellefu fulltrúum í stjórn Sambandsins er notast við svokallaða uppstillinganefnd – „ því það hefur alltaf verið gert þannig “ – og með þeim aðferðum og útreikningum sem „ alltaf “ hafa verið notaðir , útilokaði uppstillinganefndin strax 60% sveitarstjórnarfólks frá því að eiga möguleika á setu í stjórn sambandsins , þ.e. alla nema eigin fulltrúa . Af hverju er þetta svona ? – Samtryggingarflokkarnir hafa raðað starfsfólki sér hliðhollu á jötuna í gegnum tíðina sem taka þátt í því með fulltrúum Samtryggingarflokkanna að upplýsa ekki ný eða önnur framboð um hvar möguleikar þeirra liggja til áhrifa í efsta lagi sveitarstjórnarstigsins . Von er þó um að breytt vinnulag í efsta lagi sveitarstjórnarstigsins sé í sjónmáli . Þau undur og stórmerki gerðust nefnilega á téðu Landsþingi að kona var kjörin sem formaður sambandsins , sú fyrsta í sögu þess , 38 árum eftir að Vigdís Finnbogadóttir var kjörin forseti íslenska lýðveldisins - sem lýsir glöggt hve vinnubrögðin við val í stjórn þess fram að þessu hafa verið gamaldags . Ég ber þá von í brjósti að núverandi formaður reki slyðruorðið af „ Samtryggingarsambandi íslenskra sveitarfélaga “ , rífi í stýrið , taki U-beygju með vagninn og aki með hann í lýðræðisátt . Höfundur : Tómas Ellert Tómasson , bæjarfulltrúi Miðflokksins í Svf. Árborg Greinin birtist á visir.is þann 17. desember , 2019